Voldsom brand i lejlighedskompleks kostede torsdag aften en 19-årig kvinde livet. Hun nåede ikke ud, da etageejendommen af uvisse årsager brød i brand.

Det fik fatale konsekvenser, da en etageejendom i Thisted stod i flammer. Branden kostede en 19-årig kvinde livet. Klokken 20:34 torsdag aften fik politiet melding om brand i en etageejendom i Thisted. - En beboer fra første sal fortæller, at han har tabt en cigaret derinde, og at det ild har taget overhånd, så han ikke kunne styre branden, fortæller vagtchef ved Midt- og Vestjyllands Politi, Jesper Brøndum. Der var meldinger om, at personer var fanget inde i den kraftige røg i ejendommen, og der blev sendt røgdykkere ind. - På anden sal finder man en 19-årig kvinde i bevidstløs tilstand. Man forsøger at yde førstehjælp, men hendes liv står desværre ikke til at redde, fortæller vagtchefen. Jesper Brøndum oplyser, at de nærmeste pårørende er underrettet, men navnet på den 19-årige er ikke frigivet endnu. Der er i alt 16 beboere tilmeldt på adressen Kastet 96. De blev alle evakueret. Fem har været på skadestuen til tjek, men alle er udskrevet igen. Vagtchefen vurderer, at slukningsarbejdet var færdigt lige inden midnat, da politiet klokken 0.10 fik melding om, at låsene på yderdørene da var udskiftet. Nu skal brandteknikere undersøge stedet nærmere for at kunne fastslå brandårsagen.